text: Triatlon-mesterskaber vender tilbage til Juelsminde
  10 november 2016 kl. 07.10
  De danske mesterskaber i triatlon vender tilbage til Juelsminde næste sommer.
  
  Det sker ved et stort arrangement i Skt. Hans-weekenden den 23.-25. juni 2017, hvor der samtidig er børne- og motions-triatlon samt en særlig triatlon for firmaer.
  Juelsminde var i årene 2008-2010 vært for de danske mesterskaber i triatlon. 
  
  Triatlon er siden blevet en endnu mere populær sportsgren i Danmark, og Triathlongames 2017 forventes derfor at blive meget større end arrangementerne i 2008-2010, hvor ca. 200 triatleter deltog. I 2017 forventes cirka 1000 triatleter at deltage i weekendens konkurrencer.
  Hedensted Kommune var meget aktive i arbejdet med triatlon i 2008-2010 - og ansætter nu en triatlon-konsulent til at arrangere stævnet. Det er Anders Steffensen,  som også var med til at arrangere Juelsminde-stævnerne i 2008-2010.
  
  Fredag, startes med en stafet triatlon, hvor man er fire deltagere på et hold og alle skal igennem 200 meter svømning, seks kilometer cykling og 1 kilometer løb. Fredagen giver gode muligheder for virksomheder, skoler og andre, der ønsker at prøve kræfter med triatlonsporten.
  Lørdagen bliver med motions distance for de voksne og tre distancer for børn.
  Søndag afvikles det officielle danske mesterskaber på middeldistancen, som er 1900 meter svømning, 90 kilometer cykling og 21,1 kilometer løb.
  